Την ερχόμενη Πέμπτη, 12 Ιανουαρίου, εκδικάζεται η υπόθεση της αγωγής του υπουργού Εθνικής Άμυνας Πάνου Καμμένου εναντίον του γελοιογράφου Ανδρέα Πετρουλάκη και του Πρόταγκον, για άρθρο του που είχε δημοσιευτεί στο site πριν 2 χρόνια, με τίτλο «Πάνος Καμμένος. Έχουν αρχίσει να του μοιάζουν».

Το άρθρο ασκούσε σκληρή κριτική στον υπουργό μέσα στο πλαίσιο της εύλογης και αυτονόητης δημοσιογραφικής κριτικής στην οποία υπόκεινται τα δημόσια πρόσωπα, αλλά ο υπουργός θεώρησε καλό να αμυνθεί στα δικαστήρια, με εξοντωτική αγωγή 2 εκατομμυρίων ευρώ!

Η στάση του υπουργού δημιούργησε αντιδράσεις καθώς θεωρήθηκε ως μια προφανής προσπάθεια τρομοκράτησης των δημοσιογράφων, εκφοβιστική ενέργεια εναντίον της ελευθερίας της έκφρασης και χτύπημα κατά της ελευθεροτυπίας.